
Nafarroako Gorteetako kide eta Unión del Pueblo Navarro talde parlamentarioaren eledun José Javier Esparza Abaurrea jaunak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko:
Nafarroako Parlamentuak Nafarroako Gobernua premiatzen du berarenak balira bezala har ditzan PRO-TAV plataformaren helburuak eta proposamenak eta, hortaz, egin egin ditzan.
Zioen azalpena
Nafarroak aurrera egitea, haztea eta aukeraz betetako etorkizunarekin konektatzea merezi du. Gure erkidegoak denbora gehiegi darama bigarren mailan garraio-azpiegituren arloan oro har eta trenbide-azpiegituren arloan bereziki eta, horrenbestez, enpresen aurrerabidearen arloan.
Nafarroa ezin da atzean gelditu. Begirada altxatzeko eta etorkizunarekin, aukera gehiago eta hobeagoekin, ekonomia indartsuago batekin konektatuko gaituen tren bat konbentzimenduz exijitzeko unea da, Nafarroa oparoago batera eramanen gaituena, etorkizunarekin konektatua eta etorkizunerako prestatua.
Egun, Espainian AHTko 4.000 kilometro baino gehiago daude eraikiak eta zerbitzuan; horrek esan nahi du Espainiako biztanleen % 80 baino gehiagok daukala zerbitzu hori bere probintziako hiriburuan. Nafarroak, aldiz, ez dauka halako zerbitzurik, eta horrenbestez Espainiako gainontzeko erkidegoak baino okerrago dago sozialki eta ekonomikoki.
Nafarroa erkidego giltzarria da bere dinamismo ekonomikoagatik, bere kokapen estrategikoagatik eta bere industria-sare sendoagatik. Halere, abiadura handiko tren-konexioan egindako inbertsio eskasak kalte egin liezaieke bere lehiakortasunari eta Espainiako garraio-korridore nagusietan sartzeko aukerari.
Hori dela-eta, PRO-TAV plataforma sortu da, Nafarroako Gobernuari azpiegitura garrantzitsu hori bultzatzen laguntzeko.
PRO-TAV plataformak helburu zehatz batzuk planteatu ditu 2025 honetarako, Nafarroako Gobernuak bere egin beharko  lituzkeenak.
Horregatik, Nafarroako Parlamentuak Nafarroako Gobernua premiatzen du berarenak balira bezala har ditzan PRO-TAV plataformaren helburuak eta proposamenak eta 2025ean honako erabaki-proposamen hauek gauzatu ditzan:
1. Nafarroako Parlamentuak Espainiako Gobernua premiatzen du honako informazio-azterlan hauek onets ditzan 2025ean zehar:
a) Zaragoza-Castejón informazio-azterlana. 2023ko martxoaren 31n argitaratu zen.
b) Iruñerriko informazio-azterlana. 2023ko martxoaren 31n argitaratu zen.
c) Castejóngo (behin-behineko) konexioaren informazio-azterlana. 2023ko uztailaren 4an argitaratu zen.
2. Nafarroako Parlamentuak Espainiako Gobernua premiatzen du Zuasti-Altsasu informazio-azterlana argitaratu dezan 2025ean zehar.
3. Nafarroako Parlamentuak Espainiako Gobernua premiatzen du honako eraikuntza-proiektuen idazketa kontratatu ditzan 2025ean zehar:
a) Arrizabalaga-Iruñeko geltoki berria tartea.
b) Iruñeko geltoki berria.
c) Zaragoza-Castejóngo 2 tarte.
4. Nafarroako Parlamentuak Espainiako Gobernua premiatzen du aurten bertan prestatu eta argitaratu ditzan Tuterako eskualdeko geltoki berrirako informazio-azterlan osagarri berria eta Tuterako trenbide-konponbide integrala.
5. Nafarroako Parlamentuak Nafarroako Gobernua premiatzen du Espainiako Gobernuarekin negoziatu eta adostu dezan Estatuko Aurrekontu Orokorretan urtero 350 milioi euroko gastua egiteko konpromisoa jasotzea Nafarroan AHTaren obrak egiteko.
6. Nafarroako Parlamentuak Nafarroako Gobernua premiatzen du Espainiako Gobernuarekin batera gehienez ere hiru hilabeteko epean batzorde bat eratu dezan (Garraioetako, Mugikortasuneko eta Hiri Agendako Ministerioaren eta ADIFen, Nafarroako Gobernuaren eta PRO-TAV plataformaren ordezkari kualifikatuek osatua), abiadura handiko Nafarroako korridorearen programazioa eta jarraipena egiteko.
Iruñean, 2025eko martxoaren 27an
Foru parlamentaria: José Javier Esparza Abaurrea
